นายกรัฐมนตรี ไม่มีอาการข้างเคียงหลังฉีดวัคซีนโควิด-19 ขอประชาชนมั่นใจความปลอดภัย เร่งกระจายวัคซีน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยว่า หลังฉีดวัคซีนโควิด-19 ของแอสตร้าเซนเนก้าแล้ว อาการยังปกติ ยังไม่พบผลข้างเคียง เช่นเดียวกับรัฐมนตรีทุกคนที่ฉีดวัคซีนก็อาการปกติ ขอให้ทุกคนมั่นใจว่าวัคซีนมีความปลอดภัยและครั้งนี้ถือเป็นการสร้างความเชื่อมั่น โดยได้เร่งรัดการกระจายวัคซีนให้ครอบคลุม ซึ่งวันนี้ยังคงต้องฉีดวัคซีนที่โรงพยาบาล แต่หากมีวัคซีนเข้ามาเพิ่มเติม อาจขยายไปยังพื้นที่ต่างๆ เพิ่มขึ้น เช่น คลินิกเคลื่อนที่ พร้อมกันนี้มีหลายโรงพยาบาล ได้ยื่นเรื่องต่อสาธารณสุขขออนุญาตนำเข้าวัคซีนอื่นๆ ซึ่งอยู่ระหว่างการตรวจสอบมาตรฐานก่อนอนุมัติ โดยเห็นว่าเป็นความร่วมมือที่ดี ช่วยแบ่งเบารัฐบาลในการให้บริการฉีดวัคซีนสำหรับผู้ที่ประสงค์ฉีดเป็นการเร่งด่วน ขณะเดียวกันรัฐบาลตั้งเป้าฉีดวัคซีนให้ได้เดือนละ 10 ล้านโดส โดยมีการวางแผนเป็นระยะ หากพบปัญหาในส่วนใดก็จะเร่งแก้ไขทันที ขอเพียงมีความเชื่อมั่นและไว้วางใจกันส่วนกรณีพบผู้ติดเชื้อโควิด-19 ในตลาดทั้งกรุงเทพฯ และปทุมธานีจำนวนมาก จะส่งผลต่อการผ่อนปรนมาตรการท่องเที่ยวเทศกาลสงกรานต์หรือไม่นั้น นายกรัฐมนตรี กล่าวว่า ต้องติดตามสถานการณ์ในช่วงเวลาที่เหลืออยู่และกำหนดว่าจะต้องทำอย่างไรต่อไปในแต่ละพื้นที่ โดยหากควบคุมการแพร่ระบาดได้ก็จะไม่ส่งผลกระทบมากนัก ต้องขึ้นอยู่กับความร่วมมือของประชาชนในการป้องกันตนเองด้วย ซึ่งที่ประชุม ศบค.ชุดใหญ่จะพิจารณาในวันที่ 19 มีนาคมนี้ เบื้องต้นได้สั่งการให้พิจารณามาตรการผ่อนคลายในพื้นที่ต่างๆ อย่างเหมาะสม พื้นที่ระบาดใหม่ก็ต้องติดตามและพิจารณาเป็นการเฉพาะ และการจัดงานในช่วงสงกรานต์จะมุ่งเน้นการควบคุมพื้นที่และต้องมีมาตรการควบคุมการระบาดอย่างเข้มงวด